CELEX: 62016CN0435
Language: sk
Date: 2016-08-04 00:00:00
Title: Vec C-435/16: Návrh na začatie prejudiciálneho konania, ktorý podal Bundesgerichtshof (Nemecko) 4. augusta 2016 – Acacia Srl a Rolando D’Amato/Dr. Ing. h.c. F. Porsche AG

14.11.2016   
            
            
               SK
            
            
               Úradný vestník Európskej únie
            
            
               C 419/29
            
         Návrh na začatie prejudiciálneho konania, ktorý podal Bundesgerichtshof (Nemecko) 4. augusta 2016 – Acacia Srl a Rolando D’Amato/Dr. Ing. h.c. F. Porsche AG
   (Vec C-435/16)
   (2016/C 419/38)
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Bundesgerichtshof
   
      Účastníci konania pred vnútroštátnym súdom
   
   
      Navrhovatelia v konaní o opravnom prostriedku „Révision“: Acacia Srl a Rolando D’Amato
   
      Druhý účastník v konaní o opravnom prostriedku „Révision“: Dr. Ing. h.c. F. Porsche AG
   
      Prejudiciálne otázky
   
   
               1.
            
            
               Vzťahuje sa obmedzenie ochrany podľa článku 110 ods. 1 nariadenia (ES) č. 6/2002 (1) na časti výrobku dané formou, teda na také časti, ktorých forma sa v zásade bez možnosti jej zmeny riadi vonkajšou úpravou zloženého výrobku, a preto zákazník nemá možnosť voľby, ako napríklad v prípade diskov motorových vozidiel?
            
         
               2.
            
            
               V prípade zápornej odpovede na prvú otázku:
               Vzťahuje sa obmedzenie ochrany v zmysle článku 110 ods. 1 nariadenia (ES) č. 6/2002 len na ponuku výrobkov, ktoré sú zhodne vyhotovené, teda ktoré sa aj svojou farbou a veľkosťou zhodujú s pôvodnými výrobkami?
            
         
               3.
            
            
               V prípade zápornej odpovede na prvú otázku:
               Uplatní sa obmedzenie ochrany podľa článku 110 ods. 1 nariadenia (ES) č. 6/2002 v prospech predávajúceho výrobku, ktorý v zásade porušuje práva k dizajnu iba vtedy, ak tento dodávateľ objektívne zaručí, že jeho výrobok bude možné nadobudnúť výlučne na účely opravy a nie na iný účel, akým je napríklad zvýšenie výbavy alebo individualizácia zloženého výrobku?
            
         
               4.
            
            
               V prípade kladnej odpovede na tretiu otázku:
               Aké opatrenia je dodávateľ výrobku, ktorý v zásade porušuje práva k dizajnu, povinný prijať, aby objektívne zaručil, že jeho výrobok bude možné nadobudnúť výlučne na účely opravy a nie na iný účel, akým je napríklad zvýšenie výbavy alebo individualizácia zloženého výrobku?
               Stačí, ak
               
                           a)
                        
                        
                           dodávateľ v predajnom katalógu uvedie poznámku o tom, že predaj sa uskutočňuje výlučne na účely opravy s cieľom vrátiť zloženému výrobku pôvodný vzhľad vonkajšej úpravy alebo
                        
                     
                           b)
                        
                        
                           sa vyžaduje, aby dodávateľ podmienil dodanie výrobku tým, že odberateľ (obchodník alebo spotrebiteľ) písomne vyhlási, že ponúkaný výrobok použije výlučne na účely opravy?
                        
                     
         
      (1)  Nariadenie Rady (ES) č. 6/2002 z 12. decembra 2001 o dizajnoch spoločenstva, Ú. v. ES L 3, 2002, s. 1; Mim. vyd. 13/027, s. 142.